ওই ব্যবসায়ী বলেন, মিয়ানমারে গণতান্ত্রিক সরকার প্রতিষ্ঠিত হলেও সেটা কেবল নামে মাত্র। সবকিছুই নিয়ন্ত্রিত হয় সেনাবাহিনীর প্রত্যক্ষ নির্দেশে। তারা বার্মায় মুসলমানদের মোটেই সহ্য করতে পারে না। এই জন্য দীর্ঘদিন থেকে জাতীয়তাবাদের মন্ত্রে রাখাইন জাতিগোষ্ঠীকে রোহিঙ্গাদের বিরুদ্ধে উস্কানি দিয়ে আসছে। সেনাবাহিনী এ কাজে বুড্ডিস্ট মঙদের (ধর্মগুরু) সফলভাবে ব্যবহার করছে। ফলে মিয়ানমারের লোকজন রোহিঙ্গাদের প্রতি ঘৃণা তো বটেই সে দেশের মুসলমানদেরও সহজ চোখে দেখে না। তারা বাংলাদেশ ও ভারতীয় বংশোদ্ভূত মুসলমানদের বিরুদ্ধে ‘কালা’ শব্দটিকে গালি হিসেবে প্রতিষ্ঠিত করেছে।